Komisijos reglamentas (EEB) Nr. 1805/77
1977 m. rugpjūčio 4 d.
nustatantis specialias Reglamento (EEB) 1055/77 dėl intervencinės agentūros supirktų produktų saugojimo ir judėjimo taikymo taisykles, susijusias su galvijienos sektoriumi
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1977 m. gegužės 17 d. Tarybos reglamentą (EEB) Nr. 1055/77 dėl intervencinės agentūros supirktų produktų saugojimo ir judėjimo [1]' ypač į jo 4 straipsnio 6 dalį,
kadangi 1977 m. liepos 28 d. Komisijos reglamentas (EEB) Nr. 1722/77 [2] nustatė bendras Reglamento (EEB) Nr. 1055/77 dėl intervencinės agentūros supirktų produktų saugojimo ir judėjimo taikymo taisykles; kadangi reikia priimti specialias taisykles, nurodančias kaip taikyti Reglamentą (EEB) 1055/77, susijusias su galvijienos sektoriumi;
kadangi Reglamento (EEB) Nr. 1055/77 3 straipsnio 2 dalyje nustatyta, kad intervencinės agentūros turimi produktai, laikomi už valstybės narės, kurios jurisdikcijai ji priklauso, teritorijos ribų ir negrąžinami į tą valstybę narę, turi būti parduodami tokiomis kainomis ir sąlygomis, kurios yra nustatytos arba bus nustatytos produktų laikymo vietoje; kadangi tais atvejais, kai produktų laikymo vieta yra kitos valstybės narės teritorijoje, būtina atsižvelgti apskaičiuojant pardavimo kainą, kai pardavimas vyksta su iš anksto nustatytomis kainomis ir nustatant minimalią kainą, kai produktai parduodami konkurso tvarka, visas pinigines ir stojimo kompensacijas, kurios suteikiamos ar kurias reikalaujama sumokėti tokių pačių produktų prekyboje tarp atitinkamų valstybių narių;
kadangi tais atvejais, kai produktai laikomi už Bendrijos ribų, reikia atsižvelgti į visas grąžinamąsias sumas;
kadangi būtina atsisakyti taikyti tam tikras nuostatas, išdėstytas 1975 m. sausio 17 d. Komisijos reglamento (EEB) Nr. 193/75 9 straipsnio 3 dalyje, nustatančio bendras importo ir eksporto licencijų ir sertifikatų su išankstiniu nustatymu žemės ūkio produktams sistema taisykles [3], su paskutiniais pakeitimais, padarytais Reglamentu (EEB) 1470/77 [4];
kadangi įrodant, kad produktai, kurie buvo laikomi Bendrijai nepriklausančioje šalyje, yra išleisti į apyvartą, reikėtų taikyti 1975 m. sausio 17 d. Komisijos reglamento (EEB) Nr. 192/75 11 straipsnį, nustatantį eksporto grąžinamųjų išmokų už žemės ūkio produktus taikymo taisykles [5], su paskutiniais pakeitimais, padarytais Reglamentu (EEB) Nr. 1633/77 [6];
kadangi norint supaprastinti administravimą, reikia įvesti nuostatą, kad už intervencinės agentūros parduotus produktus, laikomus už valstybės narės, kurios jurisdikcijai priklauso intervencinė agentūra, ribų, turi būti mokama tos valstybės narės valiuta;
kadangi siekiant suderinimo, visiems intervencinės agentūros laikomiems produktams, laikomiems už valstybės narės, kurios jurisdikcijai priklauso intervencinė agentūra, ribų, turi būti taikomos šio reglamento nuostatos;
kadangi šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Kai intervencinės agentūros turimi jautienos produktai, laikomi ne toje valstybėje narėje, kurios jurisdikcijai priklauso intervencinė agentūra, o kitoje valstybėje narėje, yra parduodami iš anksto nustatyta kaina, tų produktų pardavimo kaina turi atitikti tapačių produktų pardavimo kainą toje valstybėje narėje, kurios jurisdikcijai priklauso intervencinė agentūra, atėmus ar pridėjus visas pinigines arba stojimo kompensacijas, taikomas tos valstybės narės ir valstybės narės, kurios teritorijoje laikomi produktai, prekyboje.
2. Apskaičiuojant pirmoje šio straipsnio dalyje minėtas pinigines ir stojimo kompensacijas, taikomas toks kursas, kuris galioja pardavimo sutarties sudarymo dieną.
2 straipsnis
1. Kai intervencinės agentūros turimi produktai, laikomi Bendrijai nepriklausančioje šalyje, yra parduodami iš anksto nustatyta kaina, produktų pardavimo kaina turi atitikti tapačių produktų kainą valstybėje narėje, kurios jurisdikcijai priklauso intervencinė agentūra, atėmus mažiausią grąžinamąją išmoką ir atėmus arba pridėjus visas pinigines ir stojimo kompensacijas, kurios būtų taikomos, jei tapatūs produktai būtų eksportuojami į Bendrijai nepriklausančias šalis.
2. Apskaičiuojant pirmoje šio straipsnio dalyje minimas mažiausias grąžinamąsias išmokas ir pinigines bei stojimo kompensacijas, taikomas toks kursas, kuris galioja pardavimo sutarties sudarymo dieną.
Tačiau, jei pardavimo sutarties sudarymo dieną pirkėjas pateikia sertifikatą su iš anksto nustatyta grąžinamąja išmoka, apskaičiuojant mažiausią grąžinamąją išmoką taikomas kursas, kuris galiojo jos išankstinio nustatymo dieną.
Taikant ankstesniąją pastraipą, pardavimo sutarties sudarymo diena laikoma diena, kai buvo baigti tvarkyti muitinės eksporto formalumai.
Neatsižvelgdama į Reglamento (EEB) Nr. 193/75 9 straipsnio 3 dalį, intervencinė agentūra daro įrašus pažymoje ir ją tvirtina.
3. Jei per šešis mėnesius nuo pardavimo sutarties sudarymo dienos pirkėjas pateikia įrodymus, kad nupirkti produktai buvo atiduoti į laisvą apyvartą Bendrijai nepriklausančioje šalyje, kurioje jie buvo laikomi, arba kurioje nors kitoje Bendrijai nepriklausančioje šalyje, iš pardavimo kainos, nurodytos šio straipsnio pirmoje dalyje, išskaičiuojama suma, lygi skirtumui tarp Bendrijai nepriklausančiai valstybei, kurioje produktai yra atiduoti į laisvą apyvartą, taikomos grąžinamosios išmokos ir mažiausios grąžinamosios išmokos.
Ankstesnėje pastraipoje minimi įrodymai pateikiami pagal Reglamento (EEB) 192/75 11 straipsnį.
3 straipsnis
Kai intervencinės agentūros turimi jautienos produktai, laikomi ne valstybės narės, kurios jurisdikcijai priklauso intervencinė agentūra, teritorijoje, o kitos kurios nors valstybės narės teritorijoje arba Bendrijai nepriklausančioje šalyje, yra parduodami konkurso tvarka, minimali pardavimo kaina nustatoma Reglamento (EEB) 805/68 27 straipsnyje nustatyta tvarka kiekvienai valstybei narei arba Bendrijai nepriklausančiai šaliai, kurioje laikomi produktai, ir kiekvienam produktui.
4 straipsnis
Produktų pardavimo kainos, kuriems taikomas šis reglamentas, mokamos tos valstybės narės, kurios jurisdikcijai priklauso produktus turinti intervencinė agentūra, valiuta.
5 straipsnis
Taikant šį reglamentą, diena, kada intervencinė agentūra priima prašymą sudaryti sutartį, laikoma pardavimo sutarties sudarymo diena.
6 straipsnis
Šis reglamentas įsigalioja jo paskelbimo leidinyje Europos Bendrijų oficialiajame leidinyje dieną.
Jis taikomas produktams, laikomiems už tos valstybės narės, kurios jurisdikcijai priklauso juos turinti intervencinė agentūra, teritorijos ribų nepriklausomai nuo datos, kada produktai buvo pradėti ten laikyti.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1977 m. rugpjūčio 4 d.